Taiwan oggend – verwaande kommentaar | BrandSmit.NET
Taiwan oggend – verwaande kommentaar
'n Taiwan oggend
Die oggendmark skets 'n ryk portret: lelike honde, lelike mense, mooi kindergesiggies, mooi vrouens met anatomies perfekte voete, die reuk van vis wat kombineer met kool en bromponie uitlaatgasse wat kombineer met die sig van 'n vrou in goedkoop sandale, met heupe wat effens styfspan in jeans soos sy oorleun om die vis te ruik …
Volgens Leibniz is al my "successive states" reeds ingesluit in my huidige bestaan. Hy praat ook van 'n hiërargie van "monads" – point-like centers of force. So vorm atome bloed, en bloed vorm deel van die aar, wat deel is van die vinger, wat deel is van die hand, wat deel is van die liggaam.
Volgens hom is die siel die "dominant monad".
Ek het gister genoem dat ek my primêre rol en funksie in die gemeenskap sien as dié van Sosiale Kommentator. Dit moet natuurlik genoem word dat dit nie 'n job is waarvoor mens aansoek doen nie; dis ook nie 'n posisie waarvoor jy aangestel word nie. Dis 'n rol en funksie waaroor jyself beslis of jy bekwaam is of nie. Laastens, ek is bewus van die feit dat dit 'n verwaande self-aanstelling is: ek glo ek is bekwaam daarvoor, en dit is goed genoeg.
Wat beteken dit in die praktyk om 'n Sosiale Kommentator te wees? Dit beteken jy lewer kommentaar oor sosiale, maatskaplike en politieke aangeleenthede – sake wat meeste mense in die gemeenskap raak soos werk, lewenstyl, familie, waarde en betekenis van die lewe, en hoe die individu die waarde van sy of haar eie lewe definieer. Meeste van die tyd neem dit die vorm aan van die geskrewe woord, maar privaatgesprek is ook 'n belangrike arena van hierdie tipe kommentaar. Mense lees dan wat jy geskryf het, of luister na wat jy te sê het, en besluit of hulle die siening van jou as 'n Sosiale Kommentator wil sekondeer, of nie.
Dit is egter van kardinale belang dat jy moet glo in jou eie kwalifikasie vir bogenoemde rol.
Dit is ook van allergrootste belang dat jy te alle tye jou onafhanklikheid van denke behou. Die oomblik as jy afhanklik raak van ander se goedkeuring van jou kommentaar, dien jy húlle agenda (tensy jy natuurlik behoort aan 'n politieke party en jou kommentaar ingestel is daarop om steun te verleen aan 'n spesifieke ideologie). As jou idees of opinies met ander s'n ooreenstem, is dit 'n bonus. Jou kommentaar of posisie oor 'n sekere aangeleentheid moet egter nooit verander bloot omdat hulle met wie jy voorheen 'n siening gedeel het, van mening verander het nie.
Gepubliseer op 30/03/2004 16/04/2016 Skrywer Brand SmitKategorieë Post Ongetiteld, volume een, Post Ongetiteld, volume een: Slothoofstuk